Tatoeba sentences — language code: lat
Cumque intrasset tabernaculum, narravit Moyses socero suo cuncta, quæ fecerat Dominus pharaoni et Aegyptiis propter Israel, universumque laborem, qui accidisset eis in itinere, et quod liberaverat eos Dominus.
Lætatusque est Iethro super omnibus bonis, quæ fecerat Dominus Israel, eo quod eruisset eum de manu Aegyptiorum.
Et ait: Benedictus Dominus, qui liberavit vos de manu Aegyptiorum et de manu pharaonis.
Nunc cognovi quia magnus Dominus super omnes deos, eo quod eruerit populum de manu Aegyptiorum, qui superbe egerunt contra illos.
Obtulit ergo Iethro socer Moysi holocausta et hostias Deo; veneruntque Aaron et omnes seniores Israel, ut comederent panem cum eo coram Deo.
Altero autem die sedit Moyses, ut iudicaret populum, qui assistebat Moysi de mane usque ad vesperam.
Quod cum vidisset socer eius, omnia scilicet, quæ agebat in populo, ait: Quid est hoc, quod facis in plebe? Cur solus sedes, et omnis populus præstolatur de mane usque ad vesperam?
Cui respondit Moyses: Venit ad me populus quærens sententiam Dei.
Cumque acciderit eis aliqua disceptatio, veniunt ad me, ut iudicem inter eos et ostendam præcepta Dei et leges eius.
At ille: Non bonam, inquit, rem facis. Consumeris et tu et populus iste, qui tecum est. Ultra vires tuas est negotium; solus illud non poteris sustinere.
Stat rosa pristina nomine, nomina nuda tenemus.
Da osculum ei.
Sed audi verba mea atque consilia, et erit Deus tecum: Esto tu populo in his, quæ ad Deum pertinent, ut referas causas ad Deum ostendasque populo præcepta et leges viamque, per quam ingredi debeant, et opus, quod facere debeant.
Provide autem de omni plebe viros strenuos et timentes Deum, in quibus sit veritas, et qui oderint avaritiam, et constitue ex eis tribunos et centuriones et quinquagenarios et decanos.
Qui iudicent populum omni tempore. Quidquid autem maius fuerit, referant ad te, et ipsi minora tantummodo iudicent; leviusque sit tibi, partito cum aliis onere.
Si hoc feceris, implebis imperium Dei et præcepta eius poteris sustentare, et omnis hic populus revertetur ad loca sua cum pace.
Quibus auditis, Moyses fecit omnia, quæ ille suggesserat; et, electis viris strenuis de cuncto Israel, constituit eos principes populi, tribunos et centuriones et quinquagenarios et decanos, qui iudicabant plebem omni tempore.
Quidquid autem gravius erat, referebant ad eum, faciliora tantummodo iudicantes.
Dimisitque socerum suum, qui reversus abiit in terram suam.
Mense tertio egressionis Israel de terra Aegypti, in die hac venerunt in solitudinem Sinai.
Nam profecti de Raphidim et pervenientes usque in desertum Sinai, castrametati sunt in eodem loco, ibique Israel fixit tentoria e regione montis.
Moyses autem ascendit ad Deum, vocavitque eum Dominus de monte et ait: Hæc dices domui Iacob et annuntiabis filiis Israel: "Vos ipsi vidistis, quæ fecerim Aegyptiis, quomodo portaverim vos super alas aquilarum et adduxerim ad me."
Si ergo audieritis vocem meam et custodieritis pactum meum, eritis mihi in peculium de cunctis populis; mea est enim omnis terra.
Et vos eritis mihi regnum sacerdotum et gens sancta. Hæc sunt verba, quæ loqueris ad filios Israel.